གཉན་ལུང་རིང་གི་གཡས་ཕྱོགས་སུ་རི་སྐེད་ཀྱི་འགྲོ་ལམ་ནས་བལྟས་དུས།གཡོན་གྱི་བྲག་དཀར་གཟར་མོ་ཞིག་གི་ངོས་སུ་བུད་མེད་ཀྱི་གཟུགས་བརྙན་མངོན་པར་དོད་པ་ཞིག་མཐོང་ཐུབ།དེ་ནི་མོ་བཟའ་རྒྱལ་མོའི་རང་བྱོན་བྲག་སྐུ་རེད་ཟེར།དབང་པོ་ལྔ་དང་རྒྱལ་མོའི་ཐོད་པའི་རྒྱན།བྲང་ཁའི་ནུ་མ་བཅས་གསོན་ཉམས་ལྡན་པ་ཞིག་རེད།བྲག་སྐུ་དེའི་མདུན་ནི་གཉན་ལུང་རིང་ཞེས་ལུང་པ་ཟབ་མོ་དང་ཐོག་ལ་ཐག་མི་རིང་བ་ན་རྒྱལ་ས་ཐེངས་གསུམ་པར་སྤོ་སའི་ཤུལ་རེད་ཅེས་མཁར་གྱི་རྩེ་མོ་མཐོང་ཐུབ།དེ་ལའང་གཏམ་རྒྱུད་སྙན་མོ་ཞིག་བཤད་རྒྱུ་འདུགམོ་བཟའ་རྒྱལ་མོས་རྒྱལ་ས་ཐེངས་གཉིས་སྤོས་ཀྱང་ད་དུང་ཡིད་མ་ཚིམ་པས་སེམས་ནང་བབ་ཅིང་ཉེན་ཁ་ཆུང་བའི་བཙན་ས་ཞིག་ལོན་ཆེད་མོ་ལུང་རྩིས་གསུམ་ལ་ཞུས།མོ་ལུང་རྩིས་གསུམ་ལས་བྲག་ངོས་ཤིག་ལ་མོ་རང་གི་སྐུ་རང་བྱོན་ཡོད་པ་དང་།དེའི་འགྲམ་གྱི་བྲག་སྐེད་དུ་དགོན་པ་རང་བྱོན་ཞིག།གཡོན་དུ་རྒྱ་རྫོང་ནགས་ཚལ་འཁྲིགས་པ་དང་།མདུན་ལ་རྦ་རླབས་མཁའ་ལ་འཕྱུར་བའི་ཆུ་བོ་ཞིག་ཡོད་པ་བཅས་ནི་ཆེས་འོས་ཤིང་འཚམ་པའི་རྒྱལ་ས་རེད་ཅེས་ལུང་བསྟན་པ་ལྟར་དུ་མི་མངགས་ནས་བཙལ་དུ་བཅུག་པས།གོང་བུ་བཀོད་པའི་མོ་བཟའི་བྲག་སྐུ་རང་བྱོན་དེའི་འགྲམ་གྱི་བྲག་ལ་དགོན་པ་རང་བྱོན་ཞེས་རི་མོ་ལྟ་བུ་ཞིག་ད་ལྟར་མཐོང་རྒྱུ་ཡོད་པ་དང་།གཡོན་ལ་ནི་ནགས་ཚལ་ཚང་ཚིང་འཁྲིགས་ཤིང་མདུན་དུ་རྒྱལ་མོ་རྔུལ་ཆུ་བཞུར་བཞིན་ཡོད་པ་བཅས་རྟགས་མཚན་ཐམས་ཅད་ཚང་བས་ན་རྒྱལ་ས་བྲག་རི་དེའི་ཐོག་ལ་སྤོས་པར་གྲགས།